CENTEL-CPALLยิ้ม
ฟุตบอลยูโรหนุนรายได้ไตรมาส 2 CENTEL ชี้เคเอฟซีเป็นตัวกระตุ้นยอดสาขาเก่าโต CPALL ขายดีขึ้น 10-25%
13 มิ.ย. 2555

ฟุตบอลยูโรหนุนรายได้ไตรมาส 2 CENTEL ชี้เคเอฟซีเป็นตัวกระตุ้นยอดสาขาเก่าโต CPALL ขายดีขึ้น 10-25%
นายรณชิต มหัทธนะพฤทธิ์ รองประธานอาวุโสฝ่ายบริหารและการเงิน บริษัท โรงแรมเซ็นทรัล พลาซา (CENTEL) เปิดเผยว่า นับตั้งแต่เริ่มมีการแข่งขันบอลยูโร 2012 วันที่ 8 มิ.ย.ที่ผ่านมา ยอดการสั่งซื้ออาหารประเภทเดลิเวอรีสูงกว่าช่วงเวลาปกติมากโดยเฉพาะสินค้าเคเอฟซี
“ปกติเรามีรายได้จากเคเอฟซีคิดเป็นกว่า 50% ของธุรกิจอาหารทั้งหมด ซึ่งยอดที่เพิ่มขึ้นส่งผลให้รายได้จากสาขาเก่าเติบโต 11-12% ทำได้เร็วกว่าที่คาดว่าจะถึงตอนสิ้นไตรมาส 2 เทียบกับช่วงไตรมาส 1 เติบโตเพียง 8-10% เท่านั้น” นายรณชิต กล่าว
อย่างไรก็ดี บริษัทยังคงเป้าหมายรายได้ไตรมาส 2 เติบโตขึ้น 20% จากช่วงเดียวกันของปีก่อน ขอมองแบบอนุรักษนิยมและเป็นเรื่องปกติที่ธุรกิจอาหารจะดีขึ้นในไตรมาส 2 แต่ธุรกิจโรงแรมจะอยู่ในช่วงโลว์ซีซัน
นายสุวิทย์ กิ่งแก้ว รองกรรมการผู้จัดการอาวุโส บริษัท ซีพี ออลล์ (CPALL) กล่าวว่า เป็นเรื่องปกติทุกครั้งที่มีเทศกาลแข่งขันฟุตบอลโลกหรือฟุตบอลยูโร ยอดขายสินค้าจะเพิ่มขึ้น โดยเฉพาะอาหารและเครื่องดื่ม คาดว่าจะทำให้ยอดขายในไตรมาส 2 นี้เติบโตขึ้น 10-25% จากช่วงเดียวกันของปีก่อน
โกลด์แมน แซคส์ ระบุว่า การลงทุนในหุ้นสินค้าโภคภัณฑ์จะให้ผลตอบแทนประมาณ 29% ในช่วง 12 เดือนข้างหน้า เพราะมองว่าเศรษฐกิจสหรัฐและจีนจะฟื้นตัว ส่วนปัญหาหนี้ยุโรปสุดท้ายจะสามารถแก้ไขได้
สำหรับหุ้นพลังงานจะให้ผลตอบแทนประมาณ 41% ส่วนหุ้นเกี่ยวเนื่องกับอุตสาหกรรมจะให้ผลตอบแทน 18% และหุ้นสินค้าเกษตรจะติดลบ 14%
นายอดิศักดิ์ คำมูล ผู้อำนวยการอาวุโสฝ่ายวิเคราะห์หลักทรัพย์ บริษัทหลักทรัพย์ (บล.) เคจีไอ (ประเทศไทย) กล่าวว่า ดัชนีหุ้นไทยอยู่ในช่วงของขาขึ้น หลังจากปรับตัวลงแรงก่อนหน้า ขณะที่กำไรของบริษัทจดทะเบียน (บจ.) ในไตรมาส 2 ยังคงเติบโตดี จึงทำให้ภาพรวมหุ้นไทยดีกว่าตลาดหุ้นอื่นในภูมิภาค ส่วนแนวโน้มมีโอกาสวิ่งไปที่ 1,200 จุดได้ในระยะกลาง 
นักวิเคราะห์จาก บล.เกียรตินาคิน กล่าวว่า ดัชนีหุ้นมีโอกาสไปถึง 1,248 จุดได้ คาดว่าในช่วงต้นเดือน ก.ค. เงินทุนจะไหลกลับเข้าสู่ตลาดหุ้นทั่วโลกอีกครั้ง และเอเชียจะเป็นเป้าหมายหลัก
บล.ธนชาต แนะนำให้เพิ่มน้ำหนักการลงทุนในหุ้นเป็น 50% จากเดิมมองไว้ที่ 25% ดัชนีมีโอกาสเดินหน้าต่อที่ระดับ 1,180-1,200 จุดได้